# Pressemeddelelse

Den 18. maj 2016

# ATP Ejendomme køber kontorejendommen ’Turbinehuset’ i det centrale København

Den 17. maj overtog ATP Ejendomme den nybyggede erhvervsejendom Turbinehuset i Adelgade 12 i København K. Købesummen er ca. 235 mio.kr.

Ejendommen på i alt 7.000 kvm. er tegnet af Danielsen Architecture og består af butikker og frokostcaféen Turbinecafeen i stueplan og kontorer på de øvrige seks etager. Ejendommen er allerede fuldt udlejet ved overtagelsen.

Sælger er Tetrep Adelgade K/S, som er etableret af Nordic Real Estate Partners (NREP) og Tetris A/S. Udviklingen af ejendommen er foretaget af Tetris A/S, som har stor erfaring med at udvikle lignende byggerier, og ATP Ejendomme har løbende fulgt byggeriet af Turbinehuset siden starten i 2014. Ejendommen skiller sig ud med sine rødbrændte nuancer og gyldent tombak på husets façade. Bygningen er en smuk og moderne tilføjelse til de gamle røde tegl, der dominerer det århundrede gamle kvarter på Adelgade og den ellers ældre bygningsmasse i midten af København.

Direktør i ATP Ejendomme, Michael Nielsen, udtrykker stor tilfredshed med investeringen: ”Turbinehuset er i tråd med den overordnede strategi med fokus på moderne, velbeliggende og fleksible kontorejendomme. Det er der et stort behov for i det centrale Købehavn, som ellers er præget af ældre ejendomme.”

Rasmus Friis, administrerende direktør hos Tetris A/S, siger: ”Hos Tetris A/S gør vi meget ud af at skabe byggerier, der både er funktionelle, æstetiske og ansvarlige. Med vores kontorbygning Turbinehuset i Adelgade, synes vi virkelig, at vi har ramt plet. Huset er færdigbygget, solgt til ATP Ejendomme og nu er lejerne i fuld gang med at flytte ind. Vi er enormt spændte på at se, hvordan virksomhederne gør stedet til deres eget med udgangspunkt i fællesskab og hjemlighed, som er Turbinehusets omdrejningspunkt”

**Bæredygtig ejendom med guld-certifikat**

Turbinehuset er opført efter kravene i DGNB med bæredygtigt fokus på miljø, energi, økonomi og sociale kvaliteter. Det betyder blandt andet, at de byggematerialer, der er brugt, overholder strengere krav til indholdet af miljøskadelige stoffer, end hvad der normalt kræves. Forbruget af vand og varme er også minimeret og indeklimaet optimeret, både hvad angår akustik og luftkvalitet. Turbinehuset er certificeret til guld i den danske DGNB-ordning for bæredygtighed.

**For yderligere information, kontakt:**

Direktør Michael Nielsen, ATP Ejendomme, 20 30 49 60, mn@atp-ejendomme.dk

Adm. direktør Rasmus Friis, Tetris A/S, 40 58 80 99, rf@tetris.as

**Fakta om ATP Ejendomme A/S:**

ATP Ejendomme har 80 direkte ejede ejendomme i Danmark og udlandet med et udlejningsareal på godt 1 mio. kvm. Porteføljen består primært af kontor- og detailhandelsejendomme. Hertil kommer ejendomseksponering via joint ventures og fonde i Europa og USA. De samlede ejendomsinvesteringer udgør ca. 35 mia.kr.

Af nye større nyere investeringer kan nævnes to hoteller i London City, Shoppingcentret Waterfront i Bremen, kontorkomplekset North Galaxy i Bruxelles, samt delejerskaber i FN Byen og Portland Towers i Nordhavn, DONG’s hovedkontor i Gentofte, Axel Towers og flere Magasin-ejendomme. Læs mere på [www.atp-ejendomme.dk](http://www.atp-ejendomme.dk)

 **Fakta om Tetris A/S:**

I Tetris A/S tror vi på, at københavnere vælger fællesskabet i fremtiden for sammen at få del i de muligheder, som byen byder på. De ønsker ideelle rammer – både privat og på arbejdspladsen – og det vil vi gerne hjælpe dem med.

Tetris A/S udvikler boliger og erhvervslejemål til københavnerne. Vores mission er at skabe optimale rammer for de københavnere, som ønsker at bo, arbejde og leve i byen. Læs mere på [www.tetris.as](http://www.tetris.as)